70 in sop wat plante in vleiland snyFoto bloot ter illustrasie. (Foto: iSimangaliso/Wetland Park/Facebook) ŉ Groep van 70 mense wat plantmateriaal in ŉ deel van ŉ beskermende vleiland in KwaZulu-Natal begin afsny het, is Woensdag op waarskuwing vrygelaat. Die groep het na bewering Dinsdag ŉ beperkte gebied van die Futululu-woud, wat onder die beskerming van die iSimangaliso-vleilandpark val, betree en plantegroei begin sny. Natasha Ramkisson-Kara, woordvoerder van die Nasionale Vervolgingsgesag (NVG) in die provinsie, sê die groep is kort daarna in hegtenis geneem op aanklag van onwettige betreding en die kwaadwillige beskadiging van eiendom. ŉ Interdik is in April vanjaar aan die vleilandpark toegestaan wat persone verbied om die Futululu-woud binne te gaan en plantegroei te verwyder of af te sny. ŉ Kennisgewing hieroor is by die gebied waarop die verbod van toepassing is aangebring. Die verdagtes het almal in die Mtubtuba-landdroshof verskyn, maar is op waarskuwing vrygelaat. “Die saak is tot 19 September uitgestel vir verdere ondersoek,” sê Ramkisson-Kara.